《二十七日既浴于乾明庵负暄久之诗示住庵》
宋代·赵蕃

天公于人元不负，书生何用深追咎。
无衣还可卒岁无，我有大裘听汝覆。
吾家缚屋依山址，晏斋之前仅盈咫。
霜飚卷席不畏渠，羲驭停车吾事已。
有时携书唤儿曹，坐来和气生发毛。
眼眵岂待金篦刮，背痒不借麻姑搔。
今年谁令落湖尾，塞向墐户殊未止。
移床也拟傍晨光，蓬勃如烟纷欲眯。
今我怀抱不自聊，归爇生薪翻緼袍。
人间万事固绝望，天赐一暖谁相要。
兹晨归闷忽念浴，试觅僧庐渡乔木。
道人见客如昔游，为煮清泉注万斛。
须臾一洗垢且空，渐觉表里俱冲融。
清虚日来滓秽去，吾貌可瘠神当丰。
起寻冠服风动腋，却向茅檐亲野日。
恍然堕我晏斋前，鸟语不闻山四寂。
道人领客殊忘仙，茗盌炉共閒燕。
为言炙背颇乐否，此味可须天子献。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。